  Майя Бывальцева Ижкарысь Советской урамын 50 метръем бассейнэз пуктон коньдон висъямтэен сэрен огдырлы дугдытэмын. Ужъёсты йылпумъяны эшшо 450 миллион манет кулэ на. 4-тӥ пӧсьтолэзе журналистъёслы со сярысь ивортӥз физкультурая, спортъя но егитъёсын ужан политикая министр Игорь Краснов. Солэн верамезъя, юртлэсь борддоръёссэ ӝутон но мукет ужъёслы 150 миллион манет пала быдтэмын ни. «Дасьлыкез бадӟым ни, коньдон висъян азьланьтӥськиз ке, 2017-тӥ арын вуттыны кулэ. Ми та объектэз пуктон ужъёсты быдэстыны дась», — вераз министр, журналистъёслэн ужъёсты азьланьтон сярысь юанъёссылы валэктонъёс сётыса. Тодэ вайытом, лэсьтӥськон «Газпромлэн» коньдонэныз мынэ вал. Удмуртилэн чагыр эстӥськон понна пунэмъёсыз сэрен, ужъёс дугдытэмын. Элькунысь вань кулэяськисьёслэн пунэмъёссылэн быдӟалаез инвожо кутсконлы 1 миллиард 200 миллион манетлэсь ортчемын вал. Со пӧлысь 830 миллион манетэз — шуныт сётӥсь огазеяськонъёслэн, 171 миллион манетэз - калыклэн. Игорь Красновлэн верамезъя, элькунлэн но «Газпром» компанилэн кивалтӥсьёссы али кенешонъёс нуо но Ижкарын лэсьтӥськонэз азьланьтыны выль амалъёс утчало. Ватсалом на, элькунлэн пунэмъёсыз шоры учкытэк, гурт поселениосы чагыр эстӥськон кыскон программаез быдэсъяны 2016-тӥ арын «Газпром» Удмуртилы 600 миллион манет висъяны чакла. Кылем арен ӵошатыса, со кык поллы тросгес. Тегъёс: Спорт ЖКХ Ижкар ИгорьКраснов чагырэстӥськон газпром Удмуртия лэсьтськон  